**

# Materiál na rokovanie

**Hospodárskej a sociálnej rady SR**

# dňa 15.8.2016

**K bodu č. 20)**

**Stanovisko k**

**návrhu na úpravu sumy mesačnej minimálnej mzdy na rok 2017**

**Všeobecne k návrhu:**

ZMOS ako sociálny partner pri vyjednávaní o výške minimálnej mzdy v zmysle príslušných ustanovení zákona o minimálnej mzde nesúhlasilo s návrhom KOZ na jej zvýšenie pre rok 2017 na 442.- euro (t.j. o 9,1 % oproti úrovni minimálnej mzdy v roku 2016), o čom boli listom informovaný aj prezident KOZ. Dôvodom nesúhlasu v čase zahájenia rokovaní boli najmä niektoré predpokladané zmeny vo vývoji ekonomických ukazovateľov v hospodárení Slovenskej republiky s dopadom aj na rozpočtové hospodárenie miest a obcí. Napriek tomu, že ZMOS nepredložilo vlastný návrh na úpravu minimálnej mzdy, už v tejto fáze deklarovalo pripravenosť rokovať o jej úprave na rok 2017, o čom bol prezident KOZ listom informovaný.

Ministerstvo po rokovaniach so sociálnymi partnermi v súlade s ustanovením § 7 ods. 3 zákona č. 663/2007 Z. z. o minimálnej mzde pripravilo na rokovanie Hospodárskej a sociálnej rady Slovenskej republiky vlastný návrh na úpravu sumy mesačnej minimálnej mzdy na rok 2017 na 435.- euro mesačne (2,50 eura na hodinu). Zvýšenie sumy minimálnej mzdy oproti roku 2016 o 30 eur mesačne znamená medziročný nárast o 7,4 %.

**Pripomienky k návrhu:**

ZMOS oceňuje, že ministerstvo hľadá model, ktorým reflektuje na predpokladaný vývoj rozhodujúcich ekonomických kritérií , vývoj hrubého domáceho produktu a produktivity práce v roku 2017. Tiež skutočnosť, že návrh ministerstva je blízky navrhovaným úpravám výšky minimálnej mzdy, ktoré predložili sociálni partneri z radov zamestnávateľov pre rok 2017.

Nakoľko návrh ministerstva na úpravu výšky minimálnej mzdy pre rok 2017 bude mať dopady (pozitívne aj negatívne) aj na rozpočty subjektov v celom verejnom sektore, navrhujeme ich vyčíslenie.

**Záver:**

ZMOS navrhuje, aby HSR SR odporučila návrh na úpravu minimálnej mzdy pre rok 2017 po dohode všetkých sociálnych partnerov na rokovaní HSR na úroveň maximálne 435.- euro.

**Michal Sýkora**

**predseda ZMOS**